Document ID: 32004D0851

ROZHODNUTIE KOMISIE
zo 14. decembra 2004,
ktorým sa po tretíkrát mení a dopĺňa rozhodnutie 2004/122/ES, ktoré sa týka určitých ochranných opatrení v súvislosti s vtáčou chrípkou v niekoľkých ázijských krajinách
(oznámené pod číslom dokumentu K(2004) 4775)
(Text s významom pre EHP)
(2004/851/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (1), najmä na jej článok 18 ods. 7,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2), a najmä na jej článok 22 ods. 6,
keďže:
(1)
Rozhodnutím 2004/122/ES (3) Komisia prijala ochranné opatrenia v súvislosti s vtáčou chrípkou v niekoľkých ázijských krajinách, a to v Kambodži, Indonézii, Japonsku, Laose, Pakistane, Čínskej ľudovej republike vrátane územia Hongkongu, Južnej Kórei, Thajsku a Vietname.
(2)
19. augusta 2004 Malajzia oznámila vypuknutie vtáčej chrípky. Z tohto dôvodu Komisia prijala rozhodnutie 2004/606/ES, ktorým sa po druhý raz mení a dopĺňa rozhodnutie 2004/122/ES na účely uplatňovania ochranných opatrení aj v Malajzii.
(3)
Vzhľadom na situáciu v súvislosti s týmto ochorením vo väčšine krajín v tejto oblasti, najmä pokiaľ ide o pretrvávajúci výskyt vtáčej chrípky v Malajzii, Thajsku, Vietname, Čínskej ľudovej republike a Indonézii, je potrebné naďalej uplatňovať príslušné ochranné opatrenia.
(4)
Mnohé z vyššie uvedených krajín však v súčasnosti neinformujú o ďalšom prepuknutí tohto ochorenia, a preto by sa stav výskytu vtáčej chrípky v týchto krajinách mal do decembra 2004 preskúmať.
(5)
Západný polostrov Malajzie sa nachádza na zozname uvedenom v rozhodnutí Komisie 94/85/ES (4). V súvisloti s tým je potrebné obmedziť dovoz vajec určených na ľudskú spotrebu, neošetrenej lovnej zveriny, surového krmiva pre zvieratá a nespracovaného krmného materiálu s obsahom akýchkoľvek častí hydiny z tejto oblasti Malajzie.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2004/122/ES sa mení a dopĺňa takto:
1.
V článku 3 sa slová „a Malajzia“ vkladajú za slová „Južná Kórea“.
2.
V článku 7 sa dátum „15. decembra 2004“ nahrádza dátumom „31. marca 2005“.
Článok 2
Členské štáty zmenia a doplnia opatrenia uplatňované na dovoz s cieľom zosúladiť ich s týmto rozhodnutím a prijaté opatrenia okamžite náležite zverejnia. Bezodkladne o tom informujú Komisiu.
Článok 3
Toto rozhodnutie je určené členským štátom.
V Bruseli 14. decembra 2004

Labels: 3
0
18
6